L-UE qed taħdem biex tagħmel ir-regoli għar-ritorn tal-migranti irregolari aktar effettivi Illum il-Kunsill qabel rigward pożizzjoni parzjali ta' negozjar dwar id-direttiva riveduta dwar ir-ritorn. Din il-pożizzjoni tkopri l-aspetti kollha tar-reviżjoni proposta minbarra d-dispożizzjonijiet dwar il-proċedura għal ritorni fuq il-fruntiera. Dan minħabba li l-kamp ta' applikazzjoni ta' din il-proċedura huwa definit mir-Regolament dwar il-Proċedura tal-Asil, li qed jiġi diskuss bħalissa. It-titjib tal-effettività tar-ritorn huwa parti fundamentali ta' politika komprensiva dwar il-migrazzjoni. Huwa l-aħjar mod biex jitkisser il-mudell kummerċjali tat-traffikanti u juri li jekk tafda ħajtek f'idejhom ma tkunx qed taqta' biljett lejn l-Ewropa. Carmen Daniela Dan, ministru għall-affarijiet interni tar-Rumanija L-għan tar-regoli l-ġodda proposti huwa li jitħaffu l-proċeduri ta' ritorn, il-prevenzjoni tar-riskju ta' ħarba u l-movimenti sekondarji, u li tiżdied ir-rata ta' ritorni. Biex jinkiseb dan, il-pożizzjoni ta' negozjar parzjali tinkludi: proċeduri aktar ċari u rapidi għall-ħruġ ta' deċiżjonijiet ta' ritorn u għall-preżentazzjoni ta' appelli, inkluż obbligu li tinħareġ deċiżjoni ta' ritorn fl-istess mument jew ftit wara deċiżjoni li ttemm soġġorn legali obbligu għal persuni soġġetti għal proċedura ta' ritorn biex jikkooperaw u l-possibbiltà li jieħdu azzjoni f'każ ta' nuqqas ta' kooperazzjoni regoli aktar effiċjenti dwar ritorni volontarji , inkluż obbligu li jiġu stabbiliti programmi dedikati fi stati membri Lista komuni, mhux eżawrjenti, ta' kriterji oġġettivi li jiddeterminaw ir-riskju ta' ħarba il-possibbiltà li ċittadin ta' pajjiż terz jinżamm jekk ikun riskju għall-ordni pubbliku, is-sigurtà pubblika jew is-sigurtà nazzjonali bħala miżura aħħarija, u meta jiġu pprovduti serje ta' garanziji, il-possibbiltà li ċittadin ta' pajjiż terz jiġi ritornat fi kwalunkwe pajjiż terz sikur Il-mandat parzjali jiżgura r-rispett tad-drittijiet fundamentali tal-migranti, speċjalment il-prinċipju ta' non-refoulement. Informazzjoni ġenerali Ir-ritorni effettivi huma kruċjali għal politika ta' ġestjoni effiċjenti u komprensiva tal-migrazzjoni. Bħalissa r-ritorni huma rregolati fil-livell Ewropew taħt id-direttiva dwar ir-ritorn, adottata fl-2008. Din id-direttiva tistabbilixxi standards u proċeduri komuni fl-istati membri għar-ritorn ta' ċittadini ta' pajjiżi terzi li jkunu qegħdin fil-pajjiż illegalment. Madankollu, sa mill-adozzjoni ta' din id-direttiva, l-isfidi fil-politika tar-ritorn inbidlu konsiderevolment. F'diversi okkażjonijiet, il-Kunsill Ewropew enfasizza l-ħtieġa li jitjieb b'mod sinifikanti r-ritorn effettiv tal-migranti irregolari. Filwaqt li l-UE u l-Istati Membri diġà għamlu sforzi kbar, l-għadd inġenerali tar-ritorni għad irid jiżdied. F'dan l-isfond, f'Settembru 2018 il-Kummissjoni ppreżentat il-proposta għal reviżjoni tad-direttiva dwar ir-ritorn. Direttiva dwar ir-ritorn - approċċ ġenerali parzjali Kif l-UE timmaniġġa l-flussi migratorji (informazzjoni ġenerali) Ara l-paġna tal-laqgħa